Et billede, der indeholder tekst, Font/skrifttype, hvid, design

Automatisk genereret beskrivelse

# Vedtægter for Finansforbundet Kreds Vest

## § 1. Kredsens navn

**Stk. 1.** Kredsens navn er Finansforbundet Kreds Vest. Den udgør en kreds af Finansforbundet i henhold til denne organisations vedtægter. Kredsens hjemsted er København Kommune.

## § 2. Formål

**Stk. 1.** Kredsens formål er at varetage medlemmernes faglige, økonomiske og sociale interesser samt at arbejde for gennemførelse af Finansforbundets politiske program.

## § 3. Medlemmerne

**Stk. 1.** Som medlem i Finansforbundet Kreds Vest kan optages ethvert medlem af Finansforbundet, som er ansat i finansielle virksomheder, hvis hovedkontor ligger inden for kredsens organisationsområde, der omfatter Region Nordjylland, Region Midtjylland og Region Syddanmark og hvor medlemmerne ikke indgår i en virksomhedskreds eller en anden finanskreds. Medlemmerne er underkastet Finansforbundets til enhver tid gældende vedtægter.

## § 4. Generalforsamlingen

**Stk. 1.** Kredsens øverste myndighed er generalforsamlingen, der afholdes hvert tredje år inden udgangen af oktober måned.

**Stk. 2.** Generalforsamlingen er åben for alle medlemmer. Alle har taleret og alle aktive og hvilende medlemmer har stemmeret. Deltagelse på generalforsamlingen kræver tilmelding. Tilmeldingsfristen er senest 2 uger før generalforsamlingen.

**Stk. 3** Generalforsamlingen ledes af en dirigent valgt af generalforsamlingen.

**Stk. 4.** Generalforsamlingen vælger op til 15 bestyrelsesmedlemmer.

**Stk. 5.** Valg til bestyrelsen gælder for en 3-årig periode. Afgår et bestyrelsesmedlem i sin valgperiode indtræder den suppleant, der har opnået flest stemmer ved det seneste valg i det afgåede bestyrelsesmedlems valgperiode, dog på betingelse af at der ikke allerede er 2 bestyrelsesmedlemmer fra samme virksomhed som suppleanten repræsenterer, jf. § 4, stk. 8. I så fald vil suppleanten med næst flest stemmer indtræde.

**Stk. 6.** Der vælges alene suppleanter når der er en fuldtallig bestyrelse eller hvis der er opstillet en suppleant fra en virksomhed der allerede er repræsenteret med de maksimale 2 bestyrelsesmedlemmer, jf. stk. 8.

**Stk. 7.** Genvalg kan finde sted til alle poster.

**Stk. 8.** Medlemmer fra samme virksomhed/koncern kan maksimalt have 2 personer i kredsbestyrelsen.

**Stk. 9.** Den ordinære generalforsamling indkaldes med mindst 4 ugers varsel i kredsens nyhedsbrev og på kredsens hjemmeside.

Generalforsamlingen afvikles fysisk.

Der kan dog gives mulighed for delvis digital afvikling af generalforsamlingen, hvis særlige hensyn taler herfor. Kredsbestyrelsen skal sikre, at generalforsamlingen kan afvikles på betryggende vis, således at fysiske og digitale deltagere gives lige adgang til at ytre sig samt deltage i fortrolige afstemninger.

Hvis en fysisk generalforsamling ikke er mulig som følge af myndighedskrav eller lignende ekstraordinære omstændigheder, kan kredsbestyrelsen efter dennes rimelige skøn beslutte, at generalforsamlingen afholdes elektronisk uden adgang til fysisk fremmøde.

Kredsbestyrelsen kan beslutte at dirigenten, kredsledelsen og eventuelt øvrige bestyrelsesmedlemmer sidder fysisk sammen, hvis det vurderes at være nødvendigt for en forsvarlig afvikling af generalforsamlingen.

**Stk. 10.** Forslag, der ønskes behandlet på den ordinære generalforsamling, herunder forslag til kandidater og suppleanter til kredsbestyrelsen samt revisorer og suppleant for disse, skal være formanden og kredssekretariatet i hænde senest 3 uger før generalforsamlingen. Senest 2 uger før generalforsamlingen offentliggøres for medlemmerne regnskab og dagsorden med samtlige indkomne forslag anført samt navne på kandidater til diverse valg.

Dagsorden for generalforsamlingen skal mindst indeholde følgende punkter:

1. Valg af dirigent

2. Beretning fra bestyrelsen om kredsens virksomhed i den forløbne periode

3. Orientering om Finansforbundets virksomhed i den forløbne periode

4. Godkendelse af de reviderede regnskaber

5. Indkomne forslag

a) Fra bestyrelsen

b) Fra medlemmerne

6. Valg

a) Indtil 15 bestyrelsesmedlemmer (for 3 år – § 4 stk. 4 + 5)

b) Indtil 3 suppleanter (for 3 år – se § 4 stk. 6)

c) 2 kritiske revisorer (for 3 år)

d) 2 revisorsuppleanter (for 3 år)

7. Eventuelt

**Stk. 11.** Generalforsamlingens beslutninger træffes ved simpel stemmeflerhed, når vedtægterne ikke foreskriver andet. Hvert aktivt og hvilende medlem har 1 stemme. I tilfælde af stemmelighed bortfalder forslaget. Der kan ikke stemmes ved fuldmagt.

**Stk. 12.** Ekstraordinær generalforsamling afholdes, når bestyrelsen finder det fornødent, eller senest 4 uger efter det tidspunkt, hvor mindst 25 % af medlemmerne skriftligt anmoder herom med angivelse af forhandlingsemne.

**Stk. 13.** Ekstraordinær generalforsamling indkaldes med mindst 2 ugers varsel, bilagt dagsorden og angivelse af indkomne forslag. Indkaldelsen offentliggøres til samtlige medlemmer på kredsens hjemmeside.

## § 5. Repræsentantskabet

**Stk. 1.** Kredsbestyrelsen kan nedsætte et repræsentantskab bestående af kredsbestyrelsen og de til enhver tid værende faglige repræsentanter i virksomhederne i kredsens organisationsområde.

**Stk. 2.** Ved den faglige repræsentants forfald henvises til forretningsorden for repræsentantskabet.

**Stk. 3.** Kredsbestyrelsen fastsætter forretningsorden for repræsentantskabet.

## § 6. Midtvejsmøder

**Stk. 1.** Der afholdes midtvejsmøder mellem to ordinære generalforsamlinger. Kredsbestyrelsen kan vælge at lade midtvejsmøderne afholde helt eller delvis digitalt, under særlige omstændigheder, jf. § 4, stk. 9.

**Stk. 2.** Midtvejsmøderne er åben for alle medlemmer. Deltagelse på midtvejsmøderne kræver tilmelding.

**Stk. 3.** Der indkaldes til midtvejsmøder med mindst 4 ugers varsel.

## § 7. Bestyrelsen

**Stk. 1.** Bestyrelsen er mellem 2 generalforsamlinger kredsens øverste ledelse. Konstituerende bestyrelsesmøde afholdes senest en uge efter kredsens ordinære generalforsamling, hvor der vælges formand, op til 2 næstformænd, kasserer og evt. politisk sekretær. Konstitueringen gælder for 3 år ad gangen.

**Stk. 2.** Det er alene tillidsrepræsentanter indenfor Finans Danmarks overenskomstområde, som er valgbar til kredsbestyrelsen. Såfremt et kredsbestyrelsesmedlem ophører som tillidsrepræsentant skal udtrædelse af kredsbestyrelsen ske senest efter 6 måneder.

**Stk. 3.** Bestyrelsen udpeger delegerede til repræsentantskabet samt landsmødet i henhold til den af kredsen til enhver tid tilkommende repræsentation, jf. Finansforbundets vedtægter.

**Stk. 4.** Bestyrelsen bestemmer selv sin forretningsorden og er beslutningsdygtig, når mindst halvdelen af bestyrelsens medlemmer er til stede. Kredsledelsen skal være repræsenteret på mødet for at bestyrelsen er beslutningsdygtig.

**Stk. 5.** Bestyrelsens beslutninger træffes ved simpel stemmeflerhed. I tilfælde af stemmelighed er formandens stemme afgørende.

**Stk. 6.** Bestyrelsen holder møder, når formanden eller mindst 2 af dens medlemmer ønsker det.

**Stk. 7.** Såfremt der på en ordinær generalforsamling ikke kan vælges en fuldtallig bestyrelse, er bestyrelsen i perioden mellem to generalforsamlinger, berettiget til at konstituere/udpege medlemmer for at supplere bestyrelsen op til en fuldtallig bestyrelse.

## § 8. Midler

**Stk. 1.** Finansforbundet Kreds Vest tegnes af 3 bestyrelsesmedlemmer, hvor én af disse skal være formand eller næstformand.

**Stk. 2.** Bestyrelsen forvalter kredsens midler og bestemmer deres anbringelse. Bestyrelsen kan give kassereren prokura.

**Stk. 3.** Regnskabsåret er kalenderåret.

**Stk. 4.** Det af kassereren pr. 31. december afsluttede regnskab tilstilles senest 5. marts revisorerne, som foretager en kritisk gennemgang af regnskabet og inden den 18. marts tilstilles det formanden i revideret og underskrevet stand.

**Stk. 5.** Regnskabet revideres tillige af en ekstern revisor, der vælges af kredsbestyrelsen. Revisor skal være statsautoriseret eller registreret revisor.

## § 9. Urafstemning

**Stk. 1.** Bestyrelsen er bemyndiget til, når særlige vigtige afgørelser måtte gøre det ønskeligt, at foretage urafstemning blandt medlemmerne. Ved urafstemning træffes afgørelsen ved simpel stemmeflerhed. Blanke og ugyldige stemmer regnes ikke som afgivne stemmer.

## § 10. Økonomisk hæftelse

**Stk. 1.** For kredsens økonomiske forpligtelser hæfter alene kredsens til enhver tid værende formue. Ingen af kredsens medlemmer har andel i eller krav på kredsens formue, ligesom de ikke hæfter for kredsens gæld.

## § 11. Vedtægtsændringer

**Stk. 1.** Til vedtagelse af vedtægtsændringer kræves, at mindst 2/3 af de på generalforsamlingen afgivne stemmer er for forslaget.

**Stk. 2.** Ændringsforslag, som ligger ud over rammerne besluttet af Finansforbundets landsmøde skal behandles i hovedbestyrelsen.

## § 12. Fusion

**Stk. 1.** I forbindelse med virksomhedsfusion og/eller et virksomhedsopkøb af en anden virksomhed og lignende situationer, skal der optages drøftelser mellem de berørte faglige repræsentanter og kredse om de fremtidige organisatoriske forhold. Disse drøftelser tager udgangspunkt i et princip om ligeværdighed mellem parterne. Drøftelserne følger under hele processen dette ligeværdighedsprincip og skal i øvrigt ske under fuld iagttagelse af Finansforbundets værdigrundlag.

**Stk. 2.** Såfremt en af parterne ønsker det, kan der af hovedbestyrelsen udpeges en repræsentant, som kan rådgive parterne under drøftelserne, idet der dog herved ikke ændres ved parternes aftalefrihed.

**Stk. 3.** Kan parterne efter forgæves forhandling ikke nå til enighed, kan hovedbestyrelsen træffe afgørelse i sagen i overensstemmelse med Finansforbundets vedtægter.

## § 13. Sammenslutning med andre kredse

**Stk. 1**. Forslag til beslutning om sammenslutning af kredsen med en anden kreds helt eller delvist vedtages af de respektive generalforsamlinger, og endelig godkendelse sker på førstkommende landsmøde efter bestemmelserne i Finansforbundets vedtægter.

## § 14. Opløsning og ændringer i kredsens organisationsområde

**Stk. 1.** Forslag til beslutning om ændring i kredsens struktur, tilhørsforhold eller opløsning kan kun vedtages, når mindst 2/3 af de afgivne stemmer på en generalforsamling er for forslaget, og når mindst 3/4 af samtlige stemmer ved en efterfølgende urafstemning har stemt for. Forslaget sendes til endelig godkendelse i Finansforbundet efter de gældende regler.

**Stk. 2.** I tilfælde af ændringer i kredsens organisationsområde følger kredsens midler medlemmerne forholdsmæssigt til den kreds, hvor de fremtidigt er medlemmer.

**Stk. 3.** I tilfælde af kredsens opløsning træffer generalforsamlingen beslutning om anvendelse af kredsens midler.

*Vedtægterne er godkendt på kredsens stiftende generalforsamling 29. marts 2014 i Aarhus og revideret efter beslutning truffet på kredsens ordinære generalforsamling 31. marts 2017 i Vejle.*

*På en ekstraordinær generalforsamling den 1. oktober 2019 blev kredsens navn ændret.*

*Vedtægterne er senest ændret på ordinær generalforsamling 27. oktober 2023.*